En 55-årig civil mand blev dræbt, mens tre betjente blev såret af skud på Østerbro i det, som politiet betragter som et terrorattentat mod en svensk Muhammed-tegner.

Ekstra Bladet dækker terrorangrebet direkte. Følg med her:

Ved du noget, så kontakt os. Sms/mms til 1224 (alm. takst), eller mail til 1224@eb.dk.

Terroren ramte lørdag eftermiddag lidt efter kl. 15.30 Danmark.

En gerningsmand affyrede skud uden for et debat-arrangement, hvor Lars Vilks, Muhammed-tegner og kunsthistoriker talte.

Det fandt sted i kulturhuset 'Krudttønden' på Serridslevvej på Østerbro København.

Den franske ambassadør var også til stede. Han talte om udfordringer med islamisme og ytringsfrihed, som var temaet til mødet.

En person blev myrdet af skud. Politiet oplyser, at en betjent og to livvagter fra Politiets Efterretningstjeneste blev såret af skud. De er ikke i livsfare. De blev ramt i henholdsvis benet, lysken og skulderen.

Mord på formodet civil mand

Den myrdede er en civil mand på 55 år, oplyser politiet. Den myrdede er altså ikke en politibetjent. Politiet undersøger hans baggrund.

Øjenvidne: Jeg så mand blive dræbt af skud i brystet

Politiet, der havde flere betjente til stede i bygningen, besvarede ilden, og det lykkedes ikke attentatmanden at tiltvinge sig adgang til selve mødesalen.

Til at begynde meldte politiet ud, at to gerningsmænd - maskerede, klædt i sort og med maskinpistoler - stod bag terroranslaget. Politiet oplyser dog nu, at de foreløbige afhøringer tyder på, at der kun var én gerningsmand ved skudattentatet.

Ingen er i skrivende stund ikke pågrebet, men politiet gør sit yderste for at opspore gerningsmanden. Der er indkaldt politi fra andre byer.

Øjenvidner oplyser til Ekstra Bladet, at politiet svarede igen med skud.

Efter skyderiet flygtede gerningsmanden i en mørk VW Polo ad Jagtvej.

Flugtbil fundet

Flugtbilen blev fundet lidt over kl. 18 kun to kilometer fra gerningsstedet, oplyser politiet.

Indsatsleder Jørgen Petersen siger til Ekstra Bladets mand på stedet, at man betragter skudepisoden som et attentatforsøg mod Lars Wilk.

PET skriver i en pressemeddelelse, at 'alt tyder på, at angrebet var planlagt, og omstændighederne omkring skyderiet peger på, at der er tale om et terrorangreb.'

Indsatsleder Jørgen Pedersen fortæller, at der er tale om to dansktalende gerningsmænd, som var klædt i sort tøj.

Politi til stede

Der var bevæbnet politi tilstede under for arrangementet. Det forlyder, at der var seks betjente til stede, både i civil og uniform.

Jette Dali, der er Jette formand for Dansk Folkeparti på Frederiksberg var tilskuer til arrangement. Hun oplyser, at der faldt 20-40 skud i en salve.

- Folk smed sig ned på gulvet. Vi vidste med det samme, at det var alvor. Politiet besvarede ilden, der opstod panik blandt tilhørerne. Mange gemte mig bag baren, fortæller hun.

- En betjent humpede rundt. En anden betjent lå gulvet i foyeren, siger Jette Dali, som oplyser, at alle på vej ind til mødet var blevet tjekket af metaldetektorer.

Lars Vilks søgte tilflugt i et kølerum under skudepisoden.

Lå med Vilks i hånden

- Jeg lå i et kølerum og holdt Lars Vilks i hånden. Han var meget cool. Vi lå og fortalte hinanden dårlige vittigheder. Hans livvagter gjorde et formidabelt arbejde,« siger Helle Merete Brix, der er medarrangør af debatmødet og medlem af Lars Vilks komiteen, til TV2 News.

Efterretningsfolk fra PET er på stedet. Hele området er afspærret og der taltstærkt politi til stede med maskinpistoler. Efterforskere klædt i hvidt afsøger gerningsstedet for spor.

Debatmødet blev i første omgang genoptaget kort efter kl. 16. Her talte aktivisten Inna Shevchenko.

- Vi fortsætter uanset hvad arrangementet. Dette kan ikke stoppe os, sagde Niels Ivar Larsen, redaktør på Information, der styrede paneldebatten.

Arrangementet fortsatte i nogle minutter efter attentatet - trods skud-episoden, men arrangementet er nu sluttet.

- Vi bliver kørt til Station Ballehøj i bus om lidt, siger Jette Dali.

- Den franske ambassadør er med, siger hun.

- Der gik mindst 10 minutter fra vi ringede 112, og til der ankom mere politi, Jette Dali.

Satireforsker Dennis Meyhoff Brink var til stede, da skudene lød kort efter kl. 15.30.

Han siger til Jyllands-Postens website:

- Lige efter kl 15.30 - den franske ambassadør havde lige talt - hørte vi skud fra entreen. Nogle løber ud, men det tør jeg ikke, for der er også skud udenfor, fortæller han.

Skød i to minutter

- Der var masser af PET-folk, og vi blev alle sammen tjekket inden fik gik ind. Jeg tror, der blev skudt i ca. to min. Måske 30 skud i alt. Der kommer folk ind, det viser sig heldigvis at være PET-folk. Den ene er blevet skudt i benet. De tilkalder forstærkninger. De kommer løbende gennem lokalet med hævede pistoler, og de får så Lars Vilks ud af en bagdør, siger kilden til Jyllands-Posten.

En kilde oplyser til Ekstra Bladet, at han lugtede krudt 50 meter fra gerningsstedet.

Politiet er i færd med at afhøre vidner, der bliver tilbudt psykologhjælp.

En person, der forsøgte at yde førstehjælp til en såret person, blev efter at være afhørt, kørt til krisepsykologisk førstehjælp på Bispebjerg Hospital.

Ser man formodede gerningsmænd, skal ikke selv forsøge at tage kontakt, men alarmere politiet på 112.

Regeringens sikkerhedsudvalg mødes i aften. Statsminister Helle Thorning-Schmidt fordømmer angrebet.

- Danmark er i dag blevet ramt af en kynisk voldshandling. Alt tyder på, at skyderiet på Østerbro var et politisk attentat og dermed en terrorhandling, siger, Helle Thorning-Schmidt, i en pressemeddelelse.

Politiet oplyser, at et større antal betjente er indkaldt.

Der er meget politi i København i øjeblikket, sagde en talsmand kl. 19.

Politiet er i øjeblikket i gang med at undersøge flugtbilen. Teknikerne er i gang og politiet har afspærret i en kilometers omkreds af bilen.

Politikere fordømmer attentatet

- Jeg er rystet og ked af det, siger Pia Kjærsgaard, til TV 2 News.

Den franske indenrigsminister vil rejse til Danmark hurtigst muligt for at vise sympati.

Tidligere formand for de Konservative Lars Barfoed (K) skriver på Facebook, at terroren har slået til på Østerbro i dag.

- Vi skal sætte alt ind på at bekæmpe den og forsvare vore frihedsrettigheder, skriver han.

Fra de Radikale udtrykker økonomi- og indenrigsminister Morten Østergaard (R) sin dybeste medfølelse.

- Mine tanker går til betjentene, deres pårørende og kolleger, skriver han på Twitter.

Enhedslistens politiske ordfører, Johanne Schmidt-Nielsen (Ø), fordømmer angrebet.

- Det stærkeste svar på sådanne vanvittige angreb er at vise, at vi ikke lader os kue. Vi skal fortsætte med at mene, skrive og tegne præcis det, vi vil, skriver hun.

Liberal Alliances Ole Birk Olesen skriver på Facebook, at der ingen grund til at være rystet.

- Det var jo forventet, at det ville ske på et eller andet tidspunkt. Lad os i stedet være mere fokuserede på at forhindre gentagelser. Lad os især føre en udlændingepolitik, der er bedre til at holde de uønskede ude uden at lukke landet for folk, der vil bidrage positivt,« skriver han blandt andet.